लग्न, मूहर्त के आधार पर व्यक्तियों की कुंडली बनाने वाला देश नवोदित देश की कुंडली राष्ट्रीय काल गणना के आधार पर क्योँ नहीं बना पाया ! हम १९४७ में स्वतंत्र हुए ! और युगाब्द का विस्मरण कर बैठे, विक्रमी सम्वत नहीं चला सके और अंग्रेजों के अस्पष्ट, खंडित कालगणना को स्वीकार कर लिया ! यदि हम काल के वैदिक सूत्र को ले सके होते तो भारत कभी इंडिया नही बनाया जा सकता था ! परिणाम यह हुआ कि हम अपने गौरवशाली अतीत को भुला बैठे ! हमने यह पता लगाने का सूत्र ही छोड़ दिया कि यह देश क्या था, क्या है और क्या होगा ? हमने सारे शिक्षा तंत्र, इतिहास ज्ञान को ऐसे काल में विभाजित किया जिसके अन्दर भारतवर्ष आता ही नहीं है ! ऐतिहासिक संघर्ष से पार निकलने की जिजीविषा, जो इस राष्ट्र की पूँजी है, धीरे-धीरे समाप्त होने लगी ! भारतवर्ष से कटे भारत को इंडिया बताने और प्राचीन सांस्कृतिक राष्ट्र की बांह पर गंगा-जमुनी ‘तहजीब’ का ताबीज बांधनेवालों के पास इस बात का कोई जवाब नहीं है ! भारत ‘इंडिया’ बनते ही स्वतंत्रता के नाम पर अभिव्यक्ति की ‘स्वछंदता’ पा गया ! यही अभिव्यक्ति की आजादी प्राप्त इंडिया जे.एन.यू. के साथ अनेक विश्वविद्यालयों, शिक्षा संस्थानों, एन.जी.ओ. में साहित्य, रंगमंच, कला, पत्रकारिता या मीडिया आदि के माध्यम से बेधड़क देश की परंपरा, संस्कृति को तिलांजलि देने का कार्य कर रहा है !